เซี่ยงไฮ้คอมโพสิตปิดบวก 6.82 จุด สอดคล้องภูมิภาค
เซี่ยงไฮ้คอมโพสิตปิดบวก 6.82 จุด สอดคล้องภูมิภาค
11 ก.ค. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดวันนี้ปรับตัวขึ้น โดยดัชนีเซี่ยงไฮ้คอมโพสิตบวก 6.82 จุด หรือ 0.23% ปิดที่ 2,994.92 จุด เช่นเดียวกับตลาดหุ้นส่วนใหญ่ในภูมิภาค ขณะที่นักลงทุนส่วนหนึ่งคาดว่ารัฐบาลจะออกมาตรการเพิ่มเติมเพื่อกระตุ้นเศรษฐกิจของประเทศ 
สำหรับข้อมูลเศรษฐกิจที่มีการเปิดเผยวานนี้ สำนักงานสถิติแห่งชาติจีน (NBS) เปิดเผยว่า ดัชนีราคาผู้บริโภค (CPI) ซึ่งเป็นมาตรวัดเงินเฟ้อที่สำคัญ ปรับตัวขึ้น 1.9% ในเดือนมิ.ย. เมื่อเทียบเป็นรายปี
ส่วนดัชนีราคาผู้ผลิต (PPI) ซึ่งเป็นดัชนีวัดต้นทุนราคาสินค้าที่หน้าประตูโรงงาน ปรับตัวลง 2.6% ในเดือนมิ.ย. เมื่อเทียบเป็นรายปี หลังจากที่ร่วงลง 2.8% ในเดือนพ.ค. นับว่าปรับตัวลดลงเป็นเดือนที่ 52 ติดต่อกัน
สำหรับในช่วง 6 เดือนแรกของปีนี้ ดัชนี PPI ร่วงลง 3.9% เมื่อเทียบรายปี
ด้านสมาคมผู้ผลิตรถยนต์ของจีนเปิดเผยว่า ยอดขายรถยนต์ในจีน ซึ่งเป็นตลาดรถยนต์ที่ใหญ่ที่สุดในโลก ปรับตัวเพิ่มขึ้น 14.6% เมื่อเทียบรายปี แตะ 2.07 ล้านคันในเดือนมิ.ย.
รายงานระบุว่า ยอดขายรถยนต์โดยสารเพิ่มขึ้น 17.7% แตะ 1.28 ล้านคันในเดือนมิ.ย.
 